Mangler din hund socialisering?
Socialisering af hunden som hvalp er super vigtigt for hundens daglige velbefindende. Er din hund ikke blevet eksponeret for meget i løbet af de første fire måneder af hvalpestadiet, kan det være årsagen til, at den har svært ved at finde ro. Det kan komme til udtryk ved, at den bliver urolig, hvis den kommer nye steder hen, fordi den ikke har lært, hvordan den skal håndtere de mange nye sanseindtryk. Heldigvis kan du sagtens træne og forbedre dette. Begynd med langsomt at udforske nye steder og miljøer. Vær her opmærksom på, at din hund kan klare de nye indtryk. Det vil stille og roligt styrke din hunds selvtillid og gøre det nemmere for den at finde ro.